Innocentius etc. Ad perpetuam rei memoriam. Ex commisso nobis desuper quamquam insufficientibus meritis apostolice seruitutis officio ecclesiarum omnium curam gerentes ea, que pro diuini cultus in illis incremento per earum prelatos prouide ordinata fuisse dicuntur, ut firma perpetuo et illibata permaneant, libenter, cum a nobis petitur, apostolico munimine roboramus et ministrorum in illis propterea deputatorum necessitatibus paterna benignitate subuenimus, prout conspicimus in Domino salubriter expedire. Sane pro parte venerabilis fratris nostri Conradi episcopi Aboensis nobis nuper exhibita petitio continebat, quod olim ipse Conradus episcopus ad laudem omnipotentis Dei et gloriosissime virginis Marie ac omnium sanctorum in ecclesia sua Aboensi, in quodam illius choro, capella omnium sanctorum nuncupato, horas et missam de ipsa beata Maria virgine per certos sacerdotes ad id deputatos singulis diebus perpetuis temporibus decantandas instituit et ordinauit et, ut sacerdotes predicti et chorales dicte capelle commodius sustentari possent et in eorum necessitatibus competens susciperent releuamen, parrochialem ecclesiam sancte Catherine, Quinnus (= Nummis) nuncupatam, Aboensis diocesis, cuius, dum pro tempore uacat, collatio et prouisio ad episcopum Aboensem pro tempore existentem pertinent, de consensu dilectorum filiorum capituli Aboensis et tunc rectoris eiusdem parrochialis ecclesiarum ordinaria auctoritate perpetuo vniuit, annexuit et incorporauit, prout in litteris ipsius Conradi episcopi desuper confectis, episcopi et capituli eorundem sigillis munitis, dicitur plenius contineri, quare pro parte Conradi episcopi et choralium predictorum asserentium, quod vnio, annexio et incorporatio predicte suum plenarium effectum sortite fuerunt et diuini cultus augmentum ac animarum salutem concernunt, illarumque vigore dicti chorales in pacifica possessione dicte parrochialis ecclesie per plures annos extiterunt prout de presenti existunt, quodque tam parrochialis ecclesie, que eidem ecclesie Aboensi adiacet, quam capelle predictarum fructus, redditus et prouentus insimul quatuor marcharum argenti secundum communem extimationem ualorem annuum non excedunt, nobis fuit humiliter supplicatum, ut institutionem et ordinationem predictas pro illarum subsistentia firmiori robur apostolice confirmationis adijcere necnon parrochialem ecclesiam predictam cum omnibus iuribus et pertinentijs suis eidem capelle perpetuo de nouo vnire, annectere et incorporare ac alias in premissis oportune prouidere de benignitate apostolica dignaremur. Nos igitur, qui dudum inter alia voluimus, quod semper in vnionibus fieret commissio ad partes, vocatis quorum interesset, huiusmodi supplicationibus inclinati institutionem et ordinationem predictas ac, prout illas concernunt, omnia et singula in dictis litteris contenta et inde secuta quecunque auctoritate apostolica tenore presentium approbamus et confirmamus ac presentis scripti patrocinio communimus, supplentes omnes et singulos defectus, si qui forsan interuenerint in eisdem, et nichilominus parrochialem ecclesiam predictam cum omnibus iuribus et pertinentijssupradictis eidem capelle perpetuo de nouo eadem auctoritate vnimus, annectimus et incorporamus, jta quod liceat eisdem choralibus per se uel alium seu alios corporalem possessionem parrochialis ecclesie iuriumque et pertinentium predictorum propria auctoritate de nouo libere apprehendere et perpetuo retinere, illiusque fructus, redditus et prouentus in suos ac parrochialis ecclesie et capelle predictarum usus et utilitatem conuertere, alicuius licentia super hoc minime requisita, non obstantibus constitutionibus et ordinationibus apostolicis ac voluntate nostra predicta contrarijs quibuscunque, aut si aliqui super prouisionibus sibi facientibus de huiusmodi uel alijs beneficijs ecclesiasticis in illis partibus speciales uel generales apostolice sedis uel legatorum eius litteras impetrarint, etiam si per eas ad inhibitionem, reseruationem et decretum uel alias quomodolibet sit processum, quasquidem litteras ac processus habitos per easdem et inde secuta quecunque ad dictam parrochialem ecclesiam volumus non extendi, sed nullum per hoc eis quoad assecutionem beneficiorum aliorum preiudicium generari, et quibuslibet alijs priuilegijs, indulgentijs et litteris apostolicis generalibus uel specialibus, quorumcunque tenorum existant, per que presentibus non expressa uel totaliter non inserta effectus earum impedirj ualeat quomodolibet uel differrj, et de quibus quorumque totis tenoribus habenda sit in nostris litteris mentio specialis, prouiso quod propter vnionem, annexionem et incorporationem huiusmodi dicta parrochialis ecclesia debitis non fraudetur obsequijs et animarum cura in ea nullatenus negligatur, sed illius congrue supportentur onera consueta. Nos enim exnunc irritum decernimus et inane, si secus super hijs a quoquam quauis auctoritate scienter uel ignoranter contigerit attemptari. Nulli ergo etc. nostre approbationis, confirmationis, communitionis, vnionis, annexionis, incorporationis, voluntatis et decreti infringere etc. Si quis etc. Datum Rome apud sanctum Petrum anno jncarnationis dominice millesimo quadringentesimo octuagesimo quinto, tertio kal. junij anno primo. – H. xxxx. Polycarpus.